Pred sto rokmi tragicky zahynul M. R. Štefánik. ZSSK vypraví mimoriadny vlak do Brezovej pod Bradlom
Písal sa 4. máj 1919, keď sa do polí neďaleko Ivanky pri Dunaji zrútilo lietadlo typu Caproni 450, trojmotorový dvojplošník talianskej výroby. Na jeho palube boli traja Taliani a Slovák. Milan Rastislav Štefánik, politik, diplomat, brigádny generál ozbrojených síl Francúzska a minister vojny v novovzniknutej Československej republike, sa vracal do vlasti po dlhých rokoch v emigrácii. Tragická nehoda tesne pred pristátím vo Vajnoroch všetky jeho ďalšie kariérne i súkromné plány definitívne zmarila.
Štefánik je pochovaný v ikonickej mohyle nad Brezovou pod Bradlom. Práve miesto posledného odpočinku tohto významného štátnika a jeho rodné Košariská sa stanú miestami celonárodnej spomienkovej slávnosti pri príležitosti 100. výročia generálovej tragickej smrti. Železničná spoločnosť Slovensko (ZSSK) vypraví v sobotu 4. mája 2019 do Brezovej pod Bradlom mimoriadny vlak. Ďalší pôjde v opačnom smere. Trasa povedie z Bratislavy cez Trnavu a Jablonicu a späť.
"Je dôležité pripomínať si zásluhy významných osobností a takou bol nepochybne aj Milan Rastislav Štefánik. Ako národný dopravca považujeme za samozrejmosť zapojiť sa do pietnej spomienky na tohto štátnika, ktorého politický a spoločenský rozmer presahuje hranice našej krajiny," hovorí Filip Hlubocký, predseda predstavenstva a generálny riaditeľ ZSSK.
Oba vlaky budú radené zo šiestich veľkopriestorových vozňov a platiť v nich budú prepravné a tarifné podmienky ZSSK. V Jablonici sú zabezpečené prípoje v smere/zo smeru Kúty. V Brezovej pod Bradlom bude od železničnej stanice premávať bezplatná kyvadlová autobusová doprava. Cestovné doklady si možno kúpiť v predpredaji v pokladniciach ZSSK alebo pohodlne cez náš e-shop.
Tomáš Kováč
riaditeľ odboru komunikácie a hovorca
Titulná fotografia je ilustračná